Eins fölskvalaus og gleði ítölsku þjóðarinnar var eftir úrslitaleikinn í gærkvöld, þá voru vonbrigði Englendinga mikil.
Sigur Ítala í gærkvöld var heldur betur dramatískur. Luke Shaw kom Englandi yfir á 2. mínútu en Leonardo Bonucci jafnaði metin á þeirri 67. og þar við sat. Við tók vítaspyrnukeppni og þar mistókust þrjár síðustu spyrnur enska liðsins og Ítalir fögnuðu sigri. Fyrst skaut Marcus Rashford í stöng og svo varði Gianluigi Donnarumma frá Jadon Sancho og svo úrslitavítið frá Bukayo Saka. Donnarumma var svo valinn besti leikmaður mótsins að leik loknum. Þetta er í annað sinn sem Ítalir verða Evrópumeistarar en fyrra skiptið var árið 1968 þegar keppnin fór fram á Ítalíu. Mikil gleði braust út á Ítalíu þegar sigurinn var í höfn. Dansað var um götur og torg um landið þvert og endilangt og stóð gleðin langt fram eftir nóttu, en fór friðsamlega fram. Ítalska liðið sneri heim til Rómar snemma í morgun og verður opinber móttaka fyrir það síðar í dag. Ítalska liðið lék í gær 34. leik sinn í röð án þess að tapa og nálgast þar með lið Brasilíu og Spánar sem léku á sínum tíma 35 leiki án taps.
Englendingar eru hins vegar í sárum. England komst í fyrsta sinn í úrslitaleik stórmóts frá árinu 1966 en það ár vann liðið sinn eina stóra titil til þessa þegar liðið varð heimsmeistari á heimavelli. Þjálfari enska liðsins, Gareth Southgate, tók ábyrgðina á vítakeppninni á sínar herðar. Hann sagðist hafa ákveðið vítaskytturnar út frá frammistöðu á æfingum. Sancho, Rashford og Saka eru meðal yngstu leikmanna liðsins og Saka sá yngsti. Eins og fram kom fyrr í fréttatímanum fengu þeir holskeflu kynþáttasvívirðinga á samfélagsmiðlum í kjölfar leiksins en allir þrír eru hörundsdökkir.
Þriðji úrslitaleikur NBA-deildarinnar í körfubolta fór fram í nótt. Það mætast Milwaukee Bucks og Phoenix Suns á heimavelli þess fyrrnefnda. Phoenix hafði unnið fyrstu tvo leiki einvígisins en Milwaukee svaraði fyrir sig í nótt. Milwaukee vann með 120 stigum gegn 100 og minnkaði muninn í 2-1. Giannis Antetokounmpo fór mikinn í liði Milwaukee og skoraði 41 stig og tók 13 fráköst. Fjórði leikur liðanna er í Milwaukee á miðvikudagskvöld en vinna þarf fjóra leiki til að hampa titlinum. Phoenix hefur aldrei orðið NBA-meistari en eini titill Milwaukee-liðsins vannst árið 1971.